รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท บางจากปิโตรเลียม จำกัด (มหาชน)
ประกอบด้วยกรรมการซึ่งเป็นผู้ทรงคุณวุฒิ มีความเป็นอิสระ และมีประสบการณ์ โดยมีนายอนุสรณ์
ธรรมใจ เป็นประธานกรรมการตรวจสอบ, นายวิรัตน์ เอี่ยมเอื้อยุทธ และนายอิสสระ โชติบุรการ
เป็นกรรมการ ต่อมา เมื่อวันที่ 19 ตุลาคม 2555 นายวิรัตน์ เอี่ยมเอื้อยุทธ
ได้ลาออกจากตำแหน่งกรรมการดังกล่าว โดยที่ประชุมคณะกรรมการบริษัท ครั้งที่ 12/2555
ได้มีมติแต่งตั้ง นายสุเทพ วงศ์วรเศรษฐ เป็นกรรมการตรวจสอบแทน

ในปี 2555 คณะกรรมการตรวจสอบมีการประชุมทั้งสิ้น 12 ครั้ง โดยประชุมร่วมกับผู้บริหาร 6 ครั้ง
(ทั้งนี้ในกรณีที่ประชุมร่วมกับผู้บริหาร ผู้บริหารที่มีส่วนได้เสียจะไม่ได้อยู่ในที่ประชุม)
โดยมีรายละเอียดจำนวนครั้งที่เข้าประชุม ดังนี้

+----------------------------------+-----------------------------------+
| รายชื่อกรรมการตรวจสอบ              | จำนวนครั้งที่เข้าร่วม/จำนวนครั้งทั้งหมด     |
+----------------------------------+-----------------------------------+
|   นายอนุสรณ์ ธรรมใจ                | 12 / 12                           |
+----------------------------------+-----------------------------------+
|   นายวิรัตน์ เอี่ยมเอื้อยุทธ             | 10 / 10                           |
+----------------------------------+-----------------------------------+
|   นายอิสสระ โชติบุรการ              | 12 / 12                           |
+----------------------------------+-----------------------------------+
|   นายสุเทพ วงศ์วรเศรษฐ             | 1 / 1                             |
+----------------------------------+-----------------------------------+

นอกจากนี้ ยังมีการประชุมร่วมกับคณะกรรมการบริหารความเสี่ยงทั้งองค์กรอีก 2 ครั้ง

คณะกรรมการตรวจสอบ ได้ทำการพิจารณาเรื่องต่างๆ โดยมีประเด็นและสาระสำคัญ ดังนี้

1.  พิจารณาและสอบทานงบการเงินรายไตรมาส งบการเงินประจำปี
    รายงานทางการเงินที่เกี่ยวข้อง รวมทั้งการเปิดเผยข้อมูลที่เพียงพอ ทันต่อเวลา
    การปฏิบัติตามหลักการบัญชีที่รับรองโดยทั่วไป มาตรฐานการบัญชี
    และการเปลี่ยนแปลงนโยบายบัญชีที่สำคัญ
    รวมถึงการสอบทานรายการระหว่างกันระหว่างผู้ถือหุ้นและบริษัทย่อยหรือบริษัทที่เกี่ยวข้อง
    เพื่อให้มั่นใจว่ารายการระหว่างกันดังกล่าว เป็นรายการที่ดำเนินตามเงื่อนไขทางธุรกิจปกติ
    ไม่มีการถ่ายเทผลประโยชน์ใดๆ เป็นไปเพื่อประโยชน์สูงสุดของบริษัทฯ
    และเป็นไปตามกฎหมายและข้อกำหนดของตลาดหลักทรัพย์ฯ
    ตลอดจนมีการพบปะระหว่างคณะกรรมการตรวจสอบและนักกฎหมายของบริษัทฯ
    เพื่อทราบความคืบหน้าของคดีที่มีนัยสำคัญที่บริษัทฯ ถูกฟ้องร้องในศาล
    ซึ่งผลของคดีจะมีผลกระทบอย่างสำคัญต่อการดำเนินงานของบริษัทฯ

2.  สอบทานให้บริษัทฯ

-   มีระบบการควบคุมภายใน การตรวจสอบภายในที่เหมาะสม โปร่งใส มีประสิทธิภาพ
    โดยการติดตามผลการปฏิบัติงานของสำนักตรวจสอบภายใน ให้เป็นไปด้วยความเป็นอิสระ
    มีประสิทธิภาพ

-   มีการยืนยันถึงความเป็นอิสระในการปฏิบัติงานของผู้สอบบัญชีภายนอก

-   มีการตระหนักถึงความจำเป็นในการเพิ่มประสิทธิภาพการทำงาน
    ลดความสูญเสียด้านการสูญหายของน้ำมันในกระบวนการทำงาน

  โดยในปี 2555
  คณะกรรมการตรวจสอบได้ตระหนักถึงการสร้างและส่งเสริมการกำกับดูแลกิจการที่ดี
  (Corporate Governance) ส่งเสริมการเติบโตอย่างยั่งยืน
  โดยเฉพาะอย่างยิ่งในอนาคตอันใกล้ที่ประเทศไทยต้องเข้าเป็นส่วนหนึ่งของประชาคมเศรษฐกิจอาเซียน
  (AEC) การปรับเปลี่ยนวัฒนธรรมให้สอดคล้องกันนับเป็นสิ่งสำคัญที่ต้องตระหนัก คณะกรรมการฯ
  จึงได้สนับสนุนให้จัดอบรมในหัวข้อเรื่อง วัฒนธรรมบางจากกับ ประชาคมเศรษฐกิจอาเซียน
  (AEC) ให้แก่พนักงานขององค์กร

3.  สอบทานให้บริษัทฯ ปฏิบัติตามมาตรฐานการบัญชีทุกฉบับที่ประกาศใช้ กฎหมาย
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
    อย่างครบถ้วน ถูกต้องเป็นไปตามหลักการกำกับดูแลกิจการที่ดี
    และเน้นย้ำว่าบริษัทฯจะปฏิบัติให้ดีกว่ามาตรฐานที่กำหนด

4.  พิจารณาคัดเลือก เสนอแต่งตั้ง และเสนอค่าตอบแทนให้กับ บริษัท เคพีเอ็มจี ภูมิไชย สอบบัญชี
    จำกัด เป็นผู้สอบบัญชีของบริษัทฯ ประจำปี 2555
    ตลอดจนมีการพบปะระหว่างคณะกรรมการตรวจสอบกับผู้สอบบัญชีของบริษัทฯเป็นประจำทุกไตรมาส
    เพื่อหารือเกี่ยวกับปัญหาจากการตรวจสอบ
    และหาแนวทางแก้ไขในประเด็นสำคัญได้อย่างทันท่วงที

5.  สอบทานความเพียงพอของกระบวนการบริหารความเสี่ยงของบริษัทฯ
    และดำเนินการตรวจสอบตามแนวความเสี่ยงที่มี
    โดยได้มีการประชุมร่วมกันระหว่างคณะกรรมการบริหารความเสี่ยงทั้งองค์กรและคณะกรรมการตรวจสอบ
    เพื่อให้เกิดประสิทธิภาพและประสิทธิผลมากยิ่งขึ้น

6.  ผลักดันและกำกับให้มีการปฏิบัติงานตามมาตรฐานความปลอดภัย
    และดูแลรักษาสภาพแวดล้อมที่ดีของโรงกลั่น ตลอดจนชุมชนและสังคมรอบข้าง

7.  ทบทวนกฎบัตรคณะกรรมการตรวจสอบให้สอดคล้องกับหลักเกณฑ์และข้อกำหนดของสำนักงาน
    ก.ล.ต. และตลาดหลักทรัพย์ฯ และนโยบายการกำกับดูแลกิจการที่ดี
    เพื่อให้ความมั่นใจต่อผู้ถือหุ้น คู่ค้า และลูกค้า รวมทั้งผู้มีส่วนได้เสียอื่นๆ ของบริษัทฯว่า
    การดำเนินงานขององค์กรเป็นไปตามข้อกำหนด
    และการปฏิบัติงานเป็นไปตามจรรยาบรรณที่พึงปฏิบัติ
    คงไว้ซึ่งระบบการควบคุมภายในที่มีประสิทธิภาพ

8.  พิจารณาและสอบทานนโยบายและคู่มือการปฏิบัติงานของสำนักตรวจสอบภายในให้ครอบคลุม
    บทบาท หน้าที่ ความรับผิดชอบ ของคณะกรรมการตรวจสอบและสำนักตรวจสอบภายใน
    เพื่อให้เป็นแนวทางในการปฏิบัติงาน

9.  สนับสนุนให้มีการพัฒนาผู้ตรวจสอบภายในให้ได้คุณภาพตามมาตรฐานสากล โดยในปี 2555
    มีพนักงานของสำนักตรวจสอบภายในสอบผ่านและได้รับวุฒิบัตรเป็นผู้ตรวจสอบภายในรับอนุญาตสากล
    (Certified Internal Auditor : CIA) จากสมาคมผู้ตรวจสอบภายในสากล

10. ทำการประเมินผลการดำเนินงานด้านการตรวจสอบภายในขององค์กรผ่านบริษัท
    ไทยเรทติ้งแอนด์ อินฟอร์เมชั่นเซอร์วิส (TRIS)
    เพื่อนำผลการประเมินมาปรับปรุงคุณภาพงานตรวจสอบให้มีมาตรฐานยิ่งขึ้น
    โดยผลการประเมินด้านการตรวจสอบภายในประจำปี 2554 บริษัทฯมีคะแนนอยู่ในลำดับที่ 2
    จากทั้งหมด 49 แห่ง

คณะกรรมการตรวจสอบของบริษัทฯ ได้ติดตามการดำเนินงานในปี 2555
ตามขอบเขตอำนาจหน้าที่ความรับผิดชอบที่ได้รับมอบหมาย โดยมีความเห็นว่า
บริษัทฯได้จัดทำงบการเงินอย่างถูกต้องในสาระสำคัญตามหลักการบัญชีที่รับรองทั่วไป
มีการเปิดเผยข้อมูลรายการระหว่างกันหรือรายการที่อาจก่อให้เกิดความขัดแย้งทางผลประโยชน์อย่างเพียงพอ
มีระบบการควบคุมภายในและการบริหารความเสี่ยงที่เหมาะสมกับสภาพธุรกิจ
มีการปฏิบัติตามกฎหมาย ข้อกำหนดของตลาดหลักทรัพย์ และกฎหมายที่เกี่ยวข้องอย่างถูกต้อง
ครบถ้วน

[]

(นายอนุสรณ์ ธรรมใจ)

ประธานคณะกรรมการตรวจสอบ

30 มกราคม 2556